《喜西岗桥成并书邦美东西桥记后》
宋代·刘宰

西岗水与洮湖通，脩梁自昔横西东。百年兴废人不同，谁其记者竹庵翁。

喜君架木续前功，朝曦夕照明垂虹。地脉不断和气钟，纡朱曳紫还家风。

邂逅归来一亩宫，幽花野草迷青红。躬耕会有年谷丰，笑咏五柳卑扬雄。

可但日高花影重，罗帷醉起酣笙钟。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。